Fem 4. klasses-drenge har overfor Nordjyllands Politi indrømmet den meningsløse ødelæggelse af museet Sognefogedgården, der fandt sted onsdag eftermiddag i sidste uge.

Uerstattelige værdier gik tabt, da museet Sognefogedgården blev totalt vandaliseret. Overalt på gulvene i museet var der små stykker af porcelæn og smadrede ruder. Også billeder og anden inventar blev ødelagt. Dagen efter hærværket sagde museets administrative leder, Erik Sigmund Christensen, til TV2/NORD: - Det er ren og skær vandalisme. Det er historie, der er slået i stykker, fordi nogen har leget det muntre køkken her. Jeg er dybt chokeret. Før vandalerne smadrede alle 17 vinduer, brød ind og gik bersærk, stod alting som det gjorde engang i midten af 1800-tallet. Det bliver aldrig til at rette op på. - Det er så sørgeligt. Jeg kneb en tåre, da det gik op for mig var der var sket. Det er meningsløst og aldeles uforståeligt, at nogen kan få sig til at gøre det her mod os, sagde museumsmedhjælper Anette Bjørnsen dagen efter hærværket til TV2/NORD.